text: 21-årig maler er på vej til VM - og tænker på det dag og nat
  13 august 2019 kl. 14.22
  Danmark deltager i 14 fag ved VM i skills.
  Selvom Kamilla Højrup er på landsholdet, er det ikke hverdagskost at blive genkendt på gaden.
  - Det er virkelig mærkeligt, for jeg ser på ingen måde mig selv som en berømthed, men alligevel siger folk: ”Jeg har lige set dig i avisen”, siger 21-årige Kamilla Højrup og griner.
  Det er dog ikke håndbold- eller fodboldlandsholdet, Kamilla Højrup fra Østbirk spiller på.
  Hun er bygningsmaler og deltager i denne måned i Worldskills i Kazan i Rusland. Tidligere på året vandt hun DM i Skills i Danmark, og derfor er hun sammen med 13 andre faglærte udtaget til det danske landshold.
  - Det ultimative ville være at vinde, men det acceptable ville være den øverste halvdel. Altså omkring top-10, siger Kamilla Højrup.
  - Det har været hårdt fysisk og mentalt
  Som bygningsmaler laver hun motiver og kunstværker med maling og tapet på bygninger, og lige nu er hun i gang med de sidste forberedelser, inden hun om få dage tager til verdensmesterskaberne.
  - Det har været hårdt, både fysisk, men også mentalt, og at holde gejsten oppe, forklarer Kamilla Højrup.
  Blanca Seyffart, der er Kamilla Højrups træner og lærer, er sikker på, at hun vil præstere det bedste, hun kan.
  - Hun kan holde hovedet koldt, og hun kan danne sig hurtigt overblik, og så er hun god til at finde løsninger på eventuelle problemer, siger Blanca Seyffart om sin "elev".
  Op til VM træner hun cirka otte timer hver dag. Det lyder måske ikke af meget, men resten af døgnets vågne timer bruger hun på at tænke på det, mens hun natten drømmer om det.
  - Jeg har ikke styr på det samlede timetal, men det er mange, mange timer, siger hun.
  I alt deltager 1.600 unge mennesker i Worldskills i Kazan, som løber fra 22. til 27. august.
  Der er 56 forskellige fag, og 60 nationer stiller op. Danmark deltager i blandt andet fagene møbelsnedker, landbrugsmaskinmekaniker og konditor.
  